SL Uradni list Evropske unije C 73/15

Končno poročilo pooblaščenca za zaslišanje (1)

COMP/39.847 – E-BOOKS

2013/C 73/06

(1) Ta postopek se nanaša na nekatera domnevno usklajena ravnanja v zvezi s prodajo e-knjig potrošnikom.

(2) Komisija je marca 2011 v prostorih več založnikov v EGP izvedla nenapovedane inšpekcijske preglede v skladu s členom 20(4) Uredbe (ES) št. 1/2003 (2).

(3) Komisija je 1. decembra 2011 proti petim založnikom (3) in družbi Apple Inc. začela postopek iz člena 11(6) Uredbe (ES) št. 1/2003 in člena 2(1) Uredbe Komisije (ES) št. 773/2004 (4).

(4) Komisija je 13. avgusta 2012 sprejela predhodno oceno v skladu s členom 9(1) Uredbe (ES) št. 1/2003 v zvezi z ravnanjem štirih založnikov (Hachette, Harper Collins, Holtzbrinck/Macmillan, Simon & Schuster) in družbe Apple pri prodaji e-knjig potrošnikom. V predhodni oceni je Komisija zavzela stališče, da so zadevni štirje založniki in družba Apple s skupnim prehodom z modela grosistične prodaje na model zastopstva pri prodaji e-knjig, z enakimi ključnimi pogoji na svetovni ravni, sodelovali pri usklajenem ravnanju z namenom dviga maloprodajnih cen ali preprečevanja nižjih cen e-knjig v EGP, kar je v nasprotju s členom 101 PDEU in členom 53 Sporazuma EGP.

(5) Zgoraj navedeni štirje založniki in družba Apple so kot odgovor na pomisleke Komisije ponudili določene zaveze (5). Komisija je 19. septembra 2012 v Uradnem listu Evropske unije objavila obvestilo v skladu s členom 27(4) Uredbe (ES) št. 1/2003, v katerem povzema zadevo in zaveze ter poziva tretje strani k predložitvi svojih pripomb na predlog (6). Pri preverjanju trga je bilo potrjeno, da so zaveze primerne za odpravo pomislekov Komisije v zvezi s konkurenco.

(6) S sklepom, ki ga je Komisija sprejela v skladu s členom 9(1) Uredbe (ES) št. 1/2003 so postale zaveze, ki jih je ponudilo pet družb, zavezujoče zanje. Komisija ob upoštevanju ponujenih zavez ugotavlja, da ni več razlogov za njeno ukrepanje in da bi bilo treba postopek v tej zadevi končati.

(7) Ker družba Pearson, matična družba skupine Penguin, ni ponudila nobenih zavez, Komisija še vedno preiskuje njeno ravnanje ter skladnost tega ravnanja s členom 101 PDEU in členom 53 Sporazuma EGP.

(8) V zvezi s to zadevo nisem prejel nobenih zahtev ali pritožb od nobene stranke v postopku (7). Zato menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

V Bruslju, 27. novembra 2012 Michael ALBERS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Ti založniki so Hachette Livre SA, HarperCollins Publishers, L.L.C. in HaperCollins Publishers Limited, Georg von Holtzbrinck GmbH & Co. KG in Verlagsgruppe Georg von Holtzbrinck GmbH, Simon & Schuster, Inc. Simon & Schuster (UK) Ltd in Simon & Schuster Digital Sales, Inc. ter Pearson Plc.

(4) Uredba Komisija (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(5) Zaveze, ki so jih ponudili štirje založniki in družba Apple, so na voljo na naslovu: http://ec.europa.eu/competition/elojade/isef/case_details.cfm?proc_code=1_39847

(6) Obvestilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi COMP/39.847/E-BOOKS (notificirano pod dokumentarno številko C(2012) 6552) (UL C 283, 19.9.2012, str. 7).

(7) V skladu s členom 15(1) Sklepa 2011/695/EU se lahko stranke v postopkih, ki ponudijo zaveze v skladu s členom 9 Uredbe (ES) št. 1/2003, v kateri koli fazi postopka obrnejo na pooblaščenca za zaslišanje zaradi zagotovitve učinkovitega uveljavljanja svojih procesnih pravic.